Beroemde Eden Park kry straks nuwe naam | Netwerk24
Beroemde Eden Park kry straks nuwe naam
06 Oktober 2020 14:37
Eden Park in Auckland kan dalk binnekort 'n nuwe naam hê. Foto: Getty Images
Die ikoniese Eden Park in Auckland, die rugbystadion waarin die All Blacks twee van hul Wêreldbeker-titels beklink het, gaan glo 'n naamsverandering ondergaan.
Die Kiwi-publikasie Newshub.co.nz berig dat die Eden Park Trust, wat die stadion besit, die naamregte aan ASB Bank verkoop het.
Die rede vir die besluit is glo die dramatiese finansiële effek wat die Covid-19-pandemie vanjaar op die stadion se inkomste gehad het.
Volgens Newshub is die nuwe naam van die stadion nog nie bekend nie, maar uiteraard sal die bank se naam 'n prominente deel daarvan wees.
Die stadion se naam kan moontlik reeds voor die tweede Bledisloebeker-toets tussen die All Blacks en Wallabies op 18 Oktober in Auckland verander. – Sportredaksie